b'\n_START_ARTICLE_\nLietuvos\xe2\x80\x93TSRS savitarpio pagalbos sutartis\n_START_SECTION_\nPrie\xc5\xa1istor\xc4\x97\n_START_PARAGRAPH_\n1939\xc2\xa0m. rugpj\xc5\xab\xc4\x8dio 23 d. TSRS ir Vokietijos pasira\xc5\xa1yto Molotovo-Ribentropo pakto slaptaisiais protokolais Lietuvos teritorija buvo priskirta Vokietijos \xc4\xaftakos sferai. Rugs\xc4\x97jo 17 d. TSRS prad\xc4\x97jo Lenkijos puolim\xc4\x85 bei pasinaudodama spaudimu privert\xc4\x97 Estij\xc4\x85 bei Latvij\xc4\x85 pasira\xc5\xa1yti savitarpio pagalbos sutartis (atitinkamai rugs\xc4\x97jo 28 d. ir spalio 5 d.). T\xc5\xb3 pa\xc4\x8di\xc5\xb3 met\xc5\xb3 rugs\xc4\x97jo 28 d. pasira\xc5\xa1yta TSRS\xe2\x80\x93Vokietijos sienos ir draugyst\xc4\x97s sutartimi Lietuva perduota TSRS sferai. Jau kit\xc4\x85 dien\xc4\x85 po pastarosios sutarties pasira\xc5\xa1ymo TSRS supa\xc5\xbeindino Lietuvos atstovus su slaptais TSRS ir Vokietijos susitarimais ir pasi\xc5\xabl\xc4\x97 derybas.\n_START_SECTION_\nSutartis\n_START_PARAGRAPH_\nPirmame sutarties straipsnyje apra\xc5\xa1omas Vilniaus kra\xc5\xa1to gr\xc4\x85\xc5\xbeinimas Lietuvai. Ketvirtame ir septintame straipsniuose nurodomos TSRS paj\xc4\x97g\xc5\xb3 dislokavimo s\xc4\x85lygos: grie\xc5\xbetai apibr\xc4\x97\xc5\xbetas paj\xc4\x97g\xc5\xb3 dydis (nurodomas atskirais susitarimais), karini\xc5\xb3 bazi\xc5\xb3 statusas (\xc5\xa1ios lieka Lietuvos teritorijos dalimi, kuri yra nuomojama). Pasi\xc5\xbead\xc4\x97ta, jog sutarties \xc4\xafgyvendinimas neturi paveikti \xc5\xa1ali\xc5\xb3 suvereni\xc5\xb3 teisi\xc5\xb3, santvarkos, ekonomin\xc4\x97s ir socialin\xc4\x97s sistemos. Antrame-tre\xc4\x8diame bei penktame-\xc5\xa1e\xc5\xa1tame straipsniuose apra\xc5\xa1oma \xc5\xa1ali\xc5\xb3 tarpusavio pagalba tre\xc4\x8di\xc5\xb3j\xc5\xb3 \xc5\xa1ali\xc5\xb3 agresijos atveju. Sutartimi TSRS pasi\xc5\xbead\xc4\x97jo Lietuvai palengvintomis s\xc4\x85lygomis teikti karin\xc4\x99 produkcij\xc4\x85. Papildomu sutarties protokolu nustatyta Lietuvos\xe2\x80\x93TSRS siena.'